จุรินทร์ จ่อชง “บิ๊กตู่” ปรับ ครม. ขอจองเก้าอี้ “รมช.มหาดไทย” ตามเดิม
หัวหน้าพรรคประชาธิปัตย์ เตรียมเสนอ พลเอกประยุทธ์ จันทร์โอชา ปรับ ครม.โควตาพรรคแทน “นิพนธ์ บุญญามณี” พร้อมเตรียมสรรหาคนนั่งเก้าอี้ รมช.มหาดไทย ตามเดิม
หัวหน้าพรรคประชาธิปัตย์ เตรียมเสนอ พลเอกประยุทธ์ จันทร์โอชา ปรับ ครม.โควตาพรรคแทน “นิพนธ์ บุญญามณี” พร้อมเตรียมสรรหาคนนั่งเก้าอี้ รมช.มหาดไทย ตามเดิม
5 ต.ค. 2565

นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ในฐานะหัวหน้าพรรคประชาธิปัตย์  เปิดเผยก่อนการประชุมคณะรัฐมนตรี หรือ ครม. ว่า เตรียมจะหารือกับ พลเอกประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เพื่อขอให้พิจารณาปรับเปลี่ยนตำแหน่งรัฐมนตรีที่ว่างลง ซึ่งเป็นอำนาจของนายกรัฐมนตรี โดยพรรคประชาธิปัตย์จะยังขอโควตาตำแหน่งรัฐมนตรีช่วยว่าการกระทรวงมหาดไทย เพื่อนำคนของพรรคมาทำหน้าที่แทน นายนิพนธ์ บุญญามณี ที่ยื่นหนังสือลาออกไปก่อนหน้านี้ ส่วนจะเป็นใครนั้น คณะกรรมการบริหารพรรคจะมีการสรรหาอีกครั้ง
ส่วนตำแหน่งอื่นๆนั้น ขึ้นอยู่ที่นายกรัฐมนตรีจะเป็นผู้พิจารณา รวมถึงข้อเสนอแต่ละพรรคการเมืองในตำแหน่งรัฐมนตรีที่ว่างลง อย่างไรก็ตาม เมื่อถามถึงกรณีที่มีข่าวว่า ส.ส. ของพรรคประชาธิปัตย์ ไปร่วมงานวันเกิด นายเนวิน ชิดชอบ นั้น นาจุรินทร์ เห็นว่า ใครก็ไปร่วมงานวันเกิดได้ และ ส.ส.ที่ไปร่วมงานเมื่อวานนี้ ยังยืนยันที่จะอยู่กับพรรคประชาธิปัตย์
ด้านพล.อ.อนุพงษ์ เผ่าจินดา รัฐมนตรีว่าการกระทรวงมหาดไทย ให้ความเห็นกระแสข่าวการปรับ ครม. โดยเฉพาะตำแหน่งรัฐมนตรีว่าการกระทรวงมหาดไทย ในช่วงใกล้เลือกตั้ง ว่า อย่างนี้เรียกว่า ถามให้เป็นประเด็น เรื่องนี้อยู่ที่การพิจารณาของนายกรัฐมนตรี